
Канон Пресвятей Богородице 


Песнь 1 


Ирмос: Поим Господеви, проведшему люди Своя сквозе Чермное море, яко 
Един славно прославися. 


Припев: Пресвятая Богородице, спаси нас. 


Приидите тайно, братие, яко от начала Святей Богородице внесем, 
вернии, песнь нову, днесь похваляюще величия Ея. 

Древле Боговидением Моисей озарився умом, Твоему ясно научашеся, 
Чистая, Боголепному зачатию, паче естества, Дево, явльшуся ему в 
купине саду. 

Слава: Тебе предлагаю сердечная деяния и приятно подаю писание, 
близ сущий Божественный заступления кров, ко Владыце Христу Тебе 
предложив. 

И ныне: Приклони ми ухо Твое, Чистая, православною верою, в сени 
лица Твоего, честно любовию Ти притекающему и страхом 
покланяющуся, молебный мой глас услыши. 


Песнь З 


Ирмос: Ты еси утверждение притекающих к Тебе, Господи, Ты еси свет 
омраченных, и поет Тя дух мой. 


Лествица древле патриархова Тя проображаше, Пренепорочная: 
ангельско бо являше снитие Божие к нам, Божественное сошествие во 
утробе Твоей. 

Иудово колено вселися, еже Иаков прорече, от колена Его прорастити 
избавление, Иисуса Христа: Егоже Ты рождши, Пречистая, прославилася 
еси. 


1 Т. е. канон следует читать в субботу вечером, под воскресенье. Все каноны 
читаются вечером указанного дня. Слово «молебный» в названии канона означает, что 
Устав предполагает его исполнение на молебне. 

1 


Слава: Грехми отчаян, обретох Тя пристанище спасения, Пречистая 
Богородице, упование наше и помоще: темже мя к покаянию настави. 

И ныне: Близ Тя сущу Владыки имам, Преславная Владычице, деяний 
моих книгу возложих на Тя верою: не премолчи ущедрити мя. 


Песнь 4 


Ирмос: Из горы приосененныя, Слове, пророк, Единыя Богородицы, хотяща 
воплотитися, боговидно усмотри и со страхом славословяше силу Твою. 


Ты яко монисты златыми одеяна Невеста Отча, благодать приемши, 
украшшися добротою девства, Мати явилася еси Сына Божия. 

Тя, истинный Сион, Христос Слово изволи Себе в Божественное 
селение, яко избранну избрав, Богородице, на обновление всего мира. 

Слава: Радуйся, красная палато Слова, девственный чертоже Царя: 
радуйся, похвало всех безплотных: радуйся, человеков помоще. 

И ныне: Удаляются от Бога, темже и погибают, отметающии образы 
Сына Твоего, Мати Божия Дево Богородице: имиже спасаются чтущии 
Тя. 


Песнь 5 


Ирмос: Мрак души моея разжени, Светодавче Христе Боже, началородную 
тьму изгнав бездны: и даруй ми свет повелений Твоих, Слове, да утренюя 
славлю Тя. 


С Божественным сошедшеся Гавриилом, возопиим Богородице верно: 
радуйся, Дево Святая, Благодатная, Господь с Тобою, Иже Тебе ради, 
потребив печаль, подаде радование. 

Пречистое Твое чрево Гедеон виде, Дево Чистая, в неже, яко дождь, 
Слово сошед, воплотися Божественным Духом, Отча неразлучен сый 
Божества. 

лава: Помощница мира и заступница еси человеков грешных, 
Богородительнице Дево: и верою и любовию прибегающим к Тебе 
пременение спасительное и решило прегрешений многих. 

И ныне: Прорастила еси без семене, Иже прежде всякия твари, 
прозябение Сына Отча, безлетно же и безначально, Духом 
Божественным, Богородительнице Чистая: Егоже подобие вида вси 
почитаем. 


Песнь 6 


Ирмос: Содержима мя приими, Человеколюбче, грехи многими и припадающа 
щедротам Твоим, яко пророка, Господи, и спаси мя. 


Девства Тя зерцало сущо, и приятелище чисто Божества восхваляем, 
Дево неискусобрачная, песньми. 

Бог во утробе Твоей воплотися, безстрастно и ужасно, Богоневесто, 
якоже в свитце нове писан перстом Отчим. 

Слава: Очищение имамы покров Твой, и известную надежду и 
заступление, Дево Чистая: не посрами, Владычице, рабы Твоя. 

И ныне: Страстей неуставное бешение, предстанием Твоим, 
Богоневесто, устави в тишину: и ко пристанищу настави нас тишины. 


Таже: Господи помилуй, трижды. Слава, и ныне 


Седален, глас 8: 


Избранной Воеводе победительная, яко избавльшеся от злых, 
благодарственная восписуем Ти раби Твои, Богородице: но яко имущая 
державу непобедимую, от всяких нас бед свободи, да зовем Ти: радуйся, 
Невесто Неневестная. 


Песнь 7 


Ирмос: Божия снизхождения огнь устыдеся в Вавилоне иногда, сего ради 
отроцы в пещи радованною ногою, яко во цветнице ликующе, пояху: 
благословен еси, Боже отец наших. 


Радости нашея ходатаица явилася еси, Дево, и благодати: приносяще 
венец любовию, радуйся, вопием Ти, благословенная Чистая, 
похваляюще. 

Гора Святая еси Божия приосененная, гора тучна, Пренепорочная: 
гора усыренна Божественными сиянии: гора, в нейже Бог благоволи 
жити. 

Слава: Побеждаяй благодать Твою несть грех, Матерне бо 
дерзновение и волю имаши, и решиши прегрешения молитвами Твоими, 
и преводиши вся стремления. 

И ныне: От Троицы родила еси Единаго, Богородице, бывша 
непреложна плотским соединением, сугуба суща Естеством: Егоже вида 
образ почитаем. 


Песнь 8 


Ирмос: На горе святей прославльшася и в купине огнем Приснодевы 
Моисеови тайну явльшаго, Господа пойте и превозносите во вся веки. 


Кадильница явилася еси пророку, Божественнаго Угля сущи, грехи 
отъемлющаго, Богородице Дево Мати Бога нашего. 

Даниил провиде Тя гору велию, Богородице Дево: из неяже честный 
камень Христос плотию облечеся и лести низложи идольския храмы. 

Слава: Великий кит ищет пожрети мя, лютаго греха и страстей моих 
отчаяния: но предвари и спаси раба Твоего, Владычице. 

И ныне: Иже Тобою беседовавый к человеком, Бог сый всяческих, зрак 
человека восприят: Егоже взор почитаем, Дево, в писаниих. 


Песнь 9 


Ирмос: Воистинну Богородицу Тя исповедуем, спасеннии Тобою, Дево Чистая, 
с безплотными лики Тя величающе. 


Вертоград затворен Тя, Дево Богородице, и запечатан источник Духом 
Божественным премудрый в песнех поет: темже, яко Сад жизни, 
воплощается Христос. 

Твоего несказаннаго Рождества прописуя пророк, книгу запечатану 
провиде, еяже никтоже таинство разуме, вочеловечения Рождества 
Твоего. 

Слава: Тебе во умилении души молимся вси: не презри, Владычице, 
наша мольбы, но буди благоуветлив нам покров, и молитву нашу 
услыши. 

И ныне: Твоему и Сына Твоего припадаю образом: и сомнящихся 


почитати, яко манентовы лжы!, отметаю, Богородице Дево: темже 
православно песнь скончаваю. 


В НЕДЕЛЮ 
Канон Пресвятей Богородице? 


Песнь 1 


Ирмос: Колесницегонителя фараоня погрузи, чудотворяй иногда моисейский 
жезл, крестообразно поразив и разделив море: Израиля же беглеца, пешеходца 
спасе, песнь Богови воспевающа. 


Припев: Пресвятая Богородице, спаси нас. 


Преславная о Тебе возглаголашася, Пречистая, верных Слава Едина 
бывша. Темже будущия славы причастника мя покажи Твоими 
молитвами, славящаго Тя, Пресвятая Дево Всепетая. 

Благословен Плод, Пречистая, чрева Твоего, Имже земнии вси клятвы 
избавихомся, Благословенная Всечистая. О, несказаннаго чудесе, 
недоуменнаго слышания, всех же верных спасения! 

Слава: Ангел молит Тя, Господи, множество всегда, ученик собор, и 
пророк, сословия мученик, и преподобных Твоих: Богородицы ради 
грехов прощение даруй нам, яко Человеколюбец. 

И ныне: Тебе, Пречистую, в ложеснах приемшую Огнь нестерпимый, 
молю верою: геенны огня избавите мя и исхитити, и вечнующаго 
мучения свободити Твоими благоприятными молитвами. 


Песнь З 


Ирмос: Небеснаго круга Верхотворче, Господи, и Церкве Зиждителю, Ты мене 
утверди в любви Твоей, желаний краю, верных утверждение, Едине 
Человеколюбче. 


Чистаго жития отпад, Пречистая, приложихся скотом и осужден весь 
бых: Яже Судию рождшая, всякаго осуждения избави и спаси мя. 

Стенания, Чистая, и душевную слезу, и присное ми умиление подаждь, 
Отроковице: яко да плачу одержащия мя страсти от невнятия, 
Богоблагодатная. 

Слава: Небеснии чинове, служебнии дуси, собор пророк и апостол и 
мученик Твоих молят Тя непрестанно, Щедре: людем Твоим даруй 
прегрешений оставление. 

И ныне: Милосердия мя Божественнаго, яко милостива, Пречистая, 
ныне сподобити умоли Милосердаго: нравы бо немилостивы 
немилосердно стяжав, вечному огню достоин бых. 


Песнь 4 


Ирмос: Ты моя крепость, Господи, Ты моя и сила, Ты мой Бог, Ты мое 
радование, не оставль недра Отча и нашу нищету посетив. Тем с пророком 
Аввакумом зову Ти: силе Твоей слава, Человеколюбче. 


Лукавое грехов моих рукописание раздери, Пречистая, Божественным 
копием, прободшим Божественная ребра вочеловечитися из Тебе 
Восхотевшаго: и моли сего в книзе мя спасенных написати, безумно от 


' Ересь манихейства, с которой здесь сравнивается ересь иконоборчества. 
2 Творение Иосифа, краегранесие: Моление есть восьмое Деве. Иосиф. 


Него удалившагося. 

Да гласы благодарственными славлю Тя, да любовию Божественною 
величаю Тя, Пренепорочная: еже великим Твоим Рождеством вся 
удалившияся возвеличивши, вельми удалившагося и люте падшаго мя 
прощения Божественнаго сподоби. 

Слава: Законы в Тебе испразднишася естества, паче бо естества Бога 
Слова родила еси. Темже Тя верою молю, Пренепорочная: паче естества 
человеческаго много согрешша и Бога удальшася, обращшагося спаси 
молитвами Твоими. 

И ныне: Враг убо греховными стрелами душу мою всю уязви и 
оскверни сластьми мое сердце, и от пути отведе праваго. Сего ради, 
Дево, вопию Ти: обративши исцели и спаси мя. 


Песнь 5 


Ирмос: Вскую мя отринул еси от лица Твоего, Свете Незаходимый, и покрыла 
мя есть чуждая тьма, окаяннаго? Но обрати мя и к свету заповедей Твоих пути 
моя направи, молюся. 


Родове родов Тя, Дево, присноблаженную ныне блажат: Небесныя 
Силы, яко дольняя с вышними совокупльшую, восхваляют Едину в женах 
Благословенную, падшаго Адама исправление. 

Пребыти ми целу и непреложна стояния улучшу, но благошествующу 
же и Богу угодная делающу, Благая, моли, Благаго рождши Слова, нас 
безсловесия избавльшаго. 

Слава: Иже Кровь Свою, Слове, на Кресте пролиявый, за премногую 
милости бездну, страстей моих бездну изсуши: и во умилении Тебе Богу 
угодити Богородицы ради сподоби. 

И ныне: Мати Дево Отроковице, Яже Необыменнаго плотию рождшая, 
ангелов славу и бесов язву, Богоневесто, мое сердце уязвившееся 
грехом, цельбы Божественныя сподоби. 


Песнь 6 


Ирмос: Очисти мя, Спасе, многа бо беззакония моя, и из глубины зол возведи, 
молюся: к Тебе бо возопих, и услыши мя, Боже спасения моего. 


Помиловася Тобою естество человеческое, милостивая Владычице: 
Милостиваго бо родила еси, Пречистая. Темже молю Тя, мою душу 
помилуй. 

Безплотных чинове молят Тя, Христе, мученик, пророк и апостол 
Твоих: рождшия Тя ради, люди Твоя спаси от всякаго обстояния. 

Слава: Яже неделанная Земля, Делателя рождши и всех Зиждителя, 
оляденевшую душу мою страстьми, плодоносну покажи Божественным 
разумением. 

И ныне: Преступих заповеди, яже к Богу ведущия мя, и не хотя 
поработихся лукавым страстем: темже молю Тя, Приснодево, исхити мя 
от тех владычествия. 


Таже: Господи помилуй, трижды. Слава, и ныне 


Седален, глас 8: 


Небесное благочестие силам, и похвальную высоту душам нашим, 
Матередеву-Отроковицу восхвалим, вернии: радуйся, Яже ангелом 
Творца во утробе заченши, радуйся, падающих очищение, Бога Слова 

Б 


воплощши. Радуйся, Невесто неневестная. 


Песнь 7 


Ирмос: Божия снизхождения огнь устыдеся в Вавилоне иногда, сего ради 
отроцы в пещи радованною ногою, яко ко цветнице ликующе, пояху: 
благословен еси, Боже отец наших. 


Неизреченным Рождеством Твоим страшных и неизглаголанных вещей 
нас сподобила еси, Богородице: темже мя страшныя муки избави и 
неизреченныя мя радости исполни, Да пою Тя присно, Многопетую. 

В лености житие мое иждив, бых безплоден, и ужасаюся прения, и 
геенны огня негасимаго: Яже Огнь рождшая, Богородице, нестерпимый, 
приложи избавити мя молитвами Твоими. 

Слава: Чудес превыше великое чудо Твоего Рождества, Чистая Дево, 
сего ради вопию Ти, Богородительнице: Твоя милости на мне удиви и 
будущаго гнева избави, и спаси мя. 

И ныне: Мене жившаго в лености, и презревшаго святыя законы Твоя, 
и честная Твоя, Христе, повеления, ущедри, Спасе, рождшия Тя ради, 
яко Благодатель Бог, и Многомилостив. 


Песнь 8 


Ирмос: Седмерицею пещь халдейский мучитель Богочестивым неистовно 
разжже, силою же лучшею спасены сия видев, Творцу и Избавителю вопияше: 
отроцы, благословите, священницы, воспойте, людие, превозносите во вся 
веки. 


Умерщвленную оживи, падшую возстави, уязвенную душу мою исцели, 
ум мой умири, искушений волны укроти, Дево, и вопиюща мя спаси: 
отроцы, благословите, священницы воспойте, людие, превозносите Его 
во веки. 

Яко разбойник, взываю Ти, помяни мя, Человеколюбче: плачу, яко 
блудница, и вопию: согреших, якоже древле блудный, кающася приими 
мя отчаяннаго, Богородицы ради, да усердно вопию Ти: священницы, 
воспойте, людие превозносите Его во веки. 

Слава: Раболепно вопием Ти Богородице Всепетая: со безчисленными 
умными силами, пророки и преподобными, и апостолы же и мученики, 
сотвори мольбу за вся человеки, Божественне поющия: священницы 
воспойте, людие превозносите Его во веки. 

И ныне: Честнейши еси, Богородице Всенепорочная, премирных 
ангельских чинов: сих бо родила еси Создателя и Господа, от девическия 
неискусобрачныя утробы, во двух Существах, несмесно и непреложно, 
Едину Ипостась, Богородице, воплощаему. 


Песнь 9 


Ирмос: Устрашися всяк слух неизреченна Божия снизхождения, яко Вышний 
волею сниде даже и до плоти, от девическаго чрева быв Человек: темже Тя, 
Пречистую Богородицу, вернии, величаем. 


О Божественный одре Соломонов, егоже окружают ныне сильнии 
шестьдесят", [по] глаголу Божественнаго Писания, на немже Бог почи, 
тьмами мя присно демоны окружена, невредна сохрани силою Твоею, 
Чистая Приснодево. 


1 Ср.: Песнь песней 3: 7. 


Искапающая Божественную сладость, всех Сладость рождшая, душу 
мою услади, ядом змииным огорченную, отчуждающи мя горькаго вреда 
всегда ходатайством Твоим, Предстательнице верных Непостыдная. 

Слава: Солнце славы, Иисусе, окаянную мою душу просвети, мольбами 
Тебе рождшия Чистыя Богоотроковицы: и безплотных слуг, честных 
апостол Твоих, и святителей, и пророк, и мученик избранных, и 
преподобных Твоих. 

И ныне: Страшуся, Едине Царю, Твоего Втораго и страшнаго 
пришествия, весь осужден и недоуменен сый, Господи. Темже прежде 
конца вопию Ти: рождшия Тя ради пощади мя и спаси, Милостиве, 
Благий Человеколюбче. 


В ПОНЕДЕЛЬНИК 


Канон молебный Пресвятей Богородице 


Песнь 1 


Ирмос: Воду прошед Человеколюбче яко сушу, и египетскаго зла избежав, 
Израильтянин вопияше: Избавителю и Богу нашему поим. 


Припев: Пресвятая Богородице, спаси нас. 


Вод источник молитвенный Тя, Богородительницу, ведуще вси, 
источающ верным струи душам и телом: темже Тя непрестанно славим. 

Паче естества Богоначальное Слово родила еси, Дево, и естество от 
тли избавила еси: темже безсловесных мя и чрезъестественных страстей 
свободи. 

Слава: Пажити страстей плотских ныне окружают мя и оскорбляют 
люте: посети скоро раба Твоего, Дево, и от озлобляющих мя спаси. 

И ныне: Иже всю тварь содержай и носяй и спасаяй, на руку Твоей, 
Чистая, описан явися и человеческий род обнови. 


Песнь 3 


Ирмос: Ты еси утверждение притекающих к Тебе, Господи: Ты еси свет 
омраченных, и поет ТЯ дух мой. 


Успи смущение лютаго недуга, обдержащаго мя ныне, Пречистая 
Владычице, и прегрешений и страстей свободи. 

Неизреченна пучина щедрот Твоих, Пречистая, имиже и мене избави 
прегрешений и недугов. 

Слава: Ускори и посети, Пречистая, недугующаго мя, и тяжкия болезни 
избави, и всякия скорби. 

И ныне: Возвеличи милость и заступление, Пречистая, Твоих молитв на 
мне: и избави мя от напастей и скорбей. 


Песнь 4 


Ирмос: Услышах, Господи, смотрения Твоего таинство, разумех дела Твоя и 
прославих Твое Божество. 


Очистилище всегда моему сердцу покажи, Пречистая, святых 
воспоминание, и прегрешений очищение. 

Спасение подаждь ми душевное и телесное, Пренепорочная, и 
болящему даждь цельбу и лютых избавление. 

Слава: Коварствия упраздни лукавых бесов, Пречистая, и страстей 

востания, и немощным нам силу подаждь. 
И ныне: От ложесн Твоих, Пречистая, правды Солнце возсия и мир 
просвети: Егоже Божественными зарями и мене просвети. 


Песнь 5 


Ирмос: Вскую мя отринул еси от лица Твоего, Свете Незаходимый, и покрыла 
мя есть чуждая тьма, окаяннаго? Но обрати мя и к свету заповедей Твоих пути 
моя направи, молюся. 


Разрешишася Твоим Рождеством узы смертныя, и связася тли 
держава, Пресвятая Дево Всепетая. Темже разреши вскоре и моих 
прегрешений пленицы и тяжкия печали. 

Лукавствия бесов и злобы человеческия избави, Владычице: и 
душевный недуг и телесный скоро уврачуй, рождшая Едина всякия 
плоти и духов Врача, Спаса и Господа. 

Слава: Яко клеща Божественнаго Угля, Пречистая, молю Тя, попали 
всякую страстную похоть раба Твоего и неможения лютая, неудобь 
стерпимая, и изсуши потоки печалей. 

И ныне: Спасение Тя всем подал есть Сын Твой, Всечистая Владычице, 
веровавшим в Него и Бога проповедающим воплощенна от Тебе яве: 
темже мя спаси от различных бед и скорбей. 


Песнь 6 


Ирмос: Очисти мя, Спасе, многа бо беззакония моя, и из глубины зол возведи, 
молюся: к Тебе бо возопих, и услыши мя, Боже спасения моего. 


Призри на мя милостивным Твоим оком, Владычице, и от недугов 
лютых избави вскоре, и всякаго озлобления чаемаго ныне, и сетей, и 
падения. 

Безумнаго нрава страстнаго, и зависти неподобных, и всякия злобы, и 
озлобления житейскаго избави мя, Пречистая Владычице, Твоими 
мольбами. 

Слава: Создавый нас в Тебе, Дево, создася, естество человеческое от 
тли избавляя: и мене убо избави, Чистая, от одержащих мя искушений 
Твоими молитвами. 

И ныне: Храм показалася еси Бога невместимаго пречист, Ты, 
Пречистая Владычице: храм и мене покажи Того благодати, Твоими 
молитвами, и соблюди невредима. 


Таже: Господи помилуй, трижды. Слава, и ныне 


Седален, глас 8: 


Яко Деву и Едину в женах Тя, без семене рождшую Бога плотию, вси 
блажим роди человечестии: Огнь бо вселися в Тя Божества, и яко 
Младенца доиши Зиждителя и Господа. Темже, ангельский и 
человеческий род, достойно славим Пресвятое Рождество Твое и 
согласно вопием Ти: моли Христа Бога согрешений оставление даровати 
воспевающим достойно славу Твою. 


Песнь 7 


Ирмос: От Иудеи дошедше отроцы в Вавилоне иногда верою Троическою 
пламень пещный попраша, поюще: отцев Боже, благословен еси. 


Тяжкия болезни воздаяния обретох, и многим недугом одержимь 
болю: но молю Тя, Богородице: помози ми и подаждь здравие вскоре 
Твоими молитвами. 

Блаженная Дево, прибежище скорбящих всех верных, от всякаго 
искушения и печали и злобы завидящих мне изми, и от грех и различных 
недуг избави. 

Слава: Златокованная Стамно, из Неяже истече Миро животворное 
верным, отыми души моея и тела недуг, и прегрешений скверну, 
заступленьми Твоими, Чистая Богородительнице. 

И ныне: Рожденнаго неизреченно из Тебе, Богомати, собезначальнаго 
Слова Отцу и Духу славяще непрестанно, во хвалении поем: отец наших 
Боже, благословен еси. 


Песнь 8 


Ирмос: Седмерицею пещь халдейский мучитель Богочестивым неистовно 
разжже, силою же лучшею спасены сия видев, Творцу и Избавителю вопияше: 
отроцы, благословите, священницы, воспойте, людие, превозносите во вся 
веки. 


Величествия различных чудес Твоих, Владычице, вси проповедуем, 
верно притекающии к Твоему заступлению: но ныне мя от недуга люта и 
болезней душевных же и телесных премени, и покажи здрава обоюду, 
славити Сына Твоего Христа во веки. 

Напрасно возвеяша завидящих ветри, и; злолютых реки припрошася 
зело храмине моей умней, Дево Чистая: но якоже безумно волнующагося 
моря, разори стремление печальных всех: даждь и мне Твоими 
молитвами тишину во вся веки. 

Слава: Создавый бренное тело человека, Таже душу ему вложивый 
безсмертну, в Тебе зиждется, Дево, Сый, и обновляет паки того: Егоже 
мне благоуветлива и благопременна покажи Твоими молитвами, и силу 
подаждь всем скорбящим, и избавление вскоре. 

И ныне: Светом озаряеши всегда, Пречистая, славящих Тя: из Твоея бо 
утробы возсия Свет Невечерний: и от страха нощнаго и темнаго и 
бесовскаго лаяния избавляеши Твоя рабы: от нихже изми и мене, и спаси 
от одержащих зол Твоими молитвами. 


Песнь 9 


Ирмос: Воистинну Богородицу Тя исповедуем, спасеннии Тобою, Дево Чистая, 
с безплотными лики Тя величающе. 


Вознеси рог Церкве, Пречистая, верным на поганыя подаждь крепость 
и царствия скиптры утверди. 

Низложи вознесенныя и победи полки иноплеменных, хотящия браней, 
Дево Чистая, и Твоя рабы невредны от сих свободи, Отроковице. 

Слава: Едина поборнице христианом православным, Тебе славящим, 
молитвами Твоими агаряны оруженосныя вскоре посрами. 

И ныне: Вразуми, Дево, верных лики, на враги невидимыя и видимыя 
укрепльши, и спаси от всякия скорби. 


ВО ВТОРНИК 


Канон молебный Пресвятей Богородице 


Песнь 1 


Ирмос: Воду прошед, яко сушу, и египетскаго зла избежав, Израильтянин 
вопияше: Избавителю и Богу нашему поим. 


Припев: Пресвятая Богородице, спаси нас. 


Многими содержимь напастьми, к Тебе прибегаю, спасения иский, о 
Мати Слова и Дево! От тяжких и лютых мя спаси. 

Страстей мя смущают прилози, многаго уныния исполните мою душу: 
умири, Отроковице, тишиною Сына и Бога Твоего, Всенепорочная. 

Слава: Спаса рождшую ТЯ и Бога, молю, Дево, избавити ми ся лютых: к 
Тебе бо ныне прибегая, простираю и душу и помышление. 

И ныне: Недугующа телом и душею, посещения Божественнаго и 
промышления от Тебе сподоби, Едина Богомати, яко Благая, Благаго же 
Родительнице. 


Песнь 3 


Ирмос: Небеснаго круга Верхотворче Господи, и Церкве Зиждителю, Ты мене 
утверди в любви Твоей, желаний краю, верных утверждение, Едине 
Человеколюбче. 


Предстательство и покров жизни моея полагаю Тя, Богородительнице 
Дево, Ты мя окорми ко пристанищу Твоему, благих виновна, верных 
утверждение, Едина Всепетая. 

Молю, Дево, душевное смущение и печали моея бурю разорити: Ты бо, 
Богоневестная, Начальника тишины Христа родила еси, Едина 
Пречистая. 

Слава: Благодетеля рождши, добрых виновнаго, благодеяния 
богатство всем источи: вся бо можеши, яко сильнаго в крепости Христа 
рождши, Богоблаженная. 

И ныне: Лютыми недуги и болезненными страстьми истязаему, Дево, 
Ты ми помози, исцелений бо неоскудное Тя знаю сокровище, 
Пренепорочная, неиждиваемое. 


Песнь 4 


Ирмос: Услышах, Господи, смотрения Твоего таинство: разумех дела Твоя и 
прославих Твое Божество. 


Страстей моих смущение, кормчию рождшая Господа, и бурю утиши 
моих прегрешений, Богоневестная. 

Милосердия Твоего бездну призывающу подаждь ми, Яже 
Благосердаго рождшая и Спаса всех поющих ТЯ. 

Слава: Наслаждающеся, Пречистая, Твоих дарований, 
благодарственное воспеваем пение, ведуще Тя Богоматерь. 

И ныне: На одре болезни моея и немощи низлежащу ми, яко 
благолюбива помози, Богородице, Едина Приснодево. 


Песнь 5 


Ирмос: Просвети нас повелении Твоими, Господи, и мышцею Твоею высокою 
Твой мир подаждь нам, Человеколюбче. 

Исполни, Чистая, веселия сердце мое, Твою нетленную дающи 
радость, веселия рождшая Виновнаго. 

Избави нас от бед, Богородице Чистая, вечное рождши Избавление и 
Мир, всяк ум преимущий. 

Слава: Разреши мглу прегрешений моих, Богоневесто, просвещением 
Твоея светлости, Свет рождшая Божественный и превечный. 

И ныне: Исцели, Чистая, души моея неможение, посещения Твоего 
сподобльшая, и здравие молитвами Твоими подаждь ми. 


Песнь 6 


Ирмос: Молитву пролию ко Господу и Тому возвещу печали моя, яко зол душа 
моя исполнися, и живот мой аду приближися, и молюся яко Иона: от тли, Боже, 
возведи мя. 


Смерти и тли яко спасл есть, Сам Ся издав смерти, тлением и смертию 
мое естество ято бывшее: Дево, моли Господа и Сына Твоего врагов 
злодействия мя избавити. 

Предстательницу Тя Живота вем и хранительницу тверду, Дево, и 
напастей решащу молвы и налоги бесов отгоняющу: и молюся всегда от 
тли страстей моих избавити мя. 

Слава: Яко стену прибежища стяжахом, и душ всесовершенное 
спасение, и пространство в скорбех, Отроковице, и просвещением Твоим 
присно радуемся. О, Владычице, и ныне нас от страстей и бед спаси. 

И ныне: На одре ныне немощствуяй лежу, и несть исцеления плоти 
моей: но Бога и Спаса миру, и Избавителя недугов рождшая, Тебе 
молюся, Благой: от тли недуг возстави мя. 


Тоже: Господи помилуй, трижды. Слава, и ныне 


Седален, глас 8: 


Агнца и Пастыря, и Спаса мира на Кресте зрящи, Рождшая Тя 
глаголаше слезящи: мир убо радуется, приемля избавление: утроба же 
Моя горит, зрящи Твое распятие, еже за всех терпиши, Сыне и Боже Мой. 


Песнь 7 


Ирмос: От Иудеи дошедше отроцы в Вавилоне иногда верою Троическою 
пламень пещный попраша, поюще: отцев Боже, благословен еси. 


Наше спасение якоже восхотел еси, Спасе, устроити, во утробу Девыя 
вселился еси, Юже миру Предстательницу показал еси: отец наших 
Боже, благословен еси. 

Волителя милости, Егоже родила еси, Мати Чистая, умоли избавитися 
от прегрешений и душевных скверн верою зовущим: отец наших Боже, 
благословен еси. 

Слава: Сокровище спасения и источник нетления, Тя рождшую, и 
столп утверждения, и дверь покаяния зовущим показал еси: отец наших 
Боже, благословен еси. 

И ныне: Телесныя слабости и душевныя недуги, Богородительнице, 
любовию приступающих к крову Твоему, Дево, исцелити сподоби, Спаса 
Христа нам рождшая. 

Песнь 8 


Ирмос: Царя Небеснаго, Егоже поют вои ангельстии, хвалите и превозносите 
во вся веки. 


Помощи яже от Тебе требующия не презри, Дево, поющия и 
превозносящия ТЯ во веки. 

Неможение души моея исцеляеши и телесныя болезни, Дево, да Тя 
прославлю, Чистая, во веки. 

Слава: Исцелений богатство изливаеши верно поющим Тя, Дево, и 
превозносящим неизреченное Твое Рождество. 

И ныне: Напастей Ты прилоги отгоняеши и страстей находы, Дево: 
темже Тя поем во вся веки. 


Песнь 9 


Ирмос: Воистинну Богородицу Тя исповедуем, спасеннии Тобою, Дево Чистая, 
с безплотными лики Тя величающе. 


Тока слез моих не отвратися, Яже от всякаго лица всяку слезу 
отъемшаго, Дево, Христа рождшая. 

Радости мое сердце исполни, Дево: Яже радости приемшая 
исполнение, греховную печаль потребляющи. 

Слава: Света Твоего зарями просвети Дево, мрак неведения 
отгоняющи, благоверно Богородицу Тя исповедающих. 

И ныне: На месте озлобления немощи смирившегося, Дево, исцели, из 
нездравия во здравие претворяющи. 


В СРЕДУ 


Канон молебный Пресвятей Богородице 


Песнь 1 


Ирмос: Колесницегонителя фараоня погрузи, чудотворяй иногда моисейский 
жезл, крестообразно поразив и разделив море, Израиля же беглеца пешеходца 
спасе, песнь Богови воспевающа. 


Припев: Пресвятая Богородице, спаси нас. 


Слово Божие родила еси воплощенно, Еже прежде безплотное, паче 
естества, Всенепорочная Богородице Дево, Богомужно в мире 
пожившее: темже Тя вси славим, сущее по Бозе заступление наше. 

Испещрена различием шара Богоблагодатная, Отчее Слово, плоть 
бывшее за милосердие неизреченное, паче ума и Слова, Благословенная, 
родила еси, пребывши Дева нескверная. 

Слава: От корене, Чистая, царска прозябла еси, Царя Христа, Божие 
Слово, паче ума и смысла, воплощенна родила еси от чистых кровей 
Твоих, сугуба Естеством показуема и Единственна во Ипостаси. 

И ныне: Иже Богородицу Тя проповедует, Пречистая, на всякия ереси 
побеждение носит: плоть убо Бывшаго неизменно породила еси, 
Богородительнице, вышша всякия твари, Слово Божие Присносущное. 


Песнь 3 


Ирмос: Утверждей в начале небеса разумом и землю на водах основавый, на 


' Украшенная различной красотой. 

камени мя, Христе, заповедей Твоих утверди, яко несть Свят, паче Тебе, Едине 
Человеколюбче. 


Во Твою Святую утробу Бог вселися, и воплотися якоже весть, 
Богомати, и спасе нас живоносными страстьми: тем Тя спасения дверь 
славим. 

На земли воплощься и поживе с человеки, Иже душу всем человеком 
вдохнувый, от утробы Твоея прошед без семене, Пребожественный: 
темже Тя вернии вси песньми, Чистая, ублажаем. 

Слава: От Отца прежде век рожденна во утробе Твоей заченши, Дево 
неискусобрачно, и родила еси нам вкупе Бога и Человека, во обою 
Естеству совершенна и нераздельна. 

И ныне: Жезл прозябший цвет нетления Христа, и златую кадильницу 
вси Тя знаем, Чистая, Божественное существо носящую на руку угль, 
Дево Богоблаженная. 


Песнь 4 


Ирмос: Ты моя крепость, Господи, Ты моя и сила, Ты мой Бог, Ты мое 
радование, не оставль недра Отча и нашу нищету посетив. Тем с пророком 
Аввакумом зову Ти: силе Твоей слава, Человеколюбче. 


Кивот издалеча прообрази приемший закон Богописанный, во утробе 
Живоначальное Слово зачатое несказанно, Пренепорочная, питающее 
богатно души поющих: силе Твоей слава, Человеколюбче. 

Ты истинная спасения вина, Богомати, Едина была еси, Творцу и 
Зиждителю, от Твоих Пречистых кровей плоть взаим давши: Еюже 
смертныя сокрушишася двери, и жизнь человеком даровася. 

Слава: Да образ погребенный страстьми взыщеши богатством 
благости, в Девыя вселился еси утробу, из неяже Ты, Премудрость 
Божия, Храм создал еси: имже пожив с человеки, Щедре, и спасл еси 
мира концы. 

И ныне: По Бозе Тя Предстательницу стяжахом, Пренепорочная: Ты бо 
Божия Мати была еси Творца и Зиждителя, и наш зрак приемшаго, и сий 
спасша от тли и бед и славою Божественною прославльша. 


Песнь 5 


Ирмос: Вскую мя отринул еси от лица Твоего, Свете Незаходимый, и покрыла 
мя есть чуждая тьма, окаяннаго? Но обрати мя и к свету заповедей Твоих пути 
моя направи, молюся. 


Яко Бога заченшую, Пречистая, Зиждителя, Содетеля же и Господа, 
родове Тя всех человек блажат и безплотных умнии чиноначальницы яко 
Матерь Тя Бога славят. 

Воинства Вышних Сил, Пречистая, блажат Тя: Тобою бо токмо, иже на 
земли с Небесными совокупльшеся, поем Рождество Твое. 

Слава: Несказанным, Дево, образом, Слово вселися в Тя и человек 
бысть, Иже прежде век от Отца возсиявый, и человеки от тли избавляя, 
к жизни нетленней возводя Един Благосердый. 

И ныне: Украсилася еси, Пречистая Дево, девства добротами, и первыя 
Евы отпустила еси злообразное, Христа рождши, одежду безсмертия 
дарующаго Тебе поющим. 

Песнь 6 


Ирмос: Очисти мя, Спасе, многа бо беззакония моя, и из глубины зол возведи, 
молюся: к Тебе бо возопих, и услыши мя, Боже спасения моего. 


Иже вседержавною силою носяй всяческая, в неможение плотское от 
Тебе облечеся, Дево Всенепорочная, во благодеяние человеков, яко 
Человеколюбец. 

Найде на Тя вседетельный Дух, Всенепорочная, и Слово Божие в Тя 
вселися, и плоть бысть несказанно, пребыв неизменен. 

Слава: Просвети души православно поющих Тя: речения пророк Твое 
провозвестиша Пречистое зачатие и паче слова, Богоневестная, 
Рождество. 

И ныне: Селение Божие, Божественное воистинну и Пречестное, поем 
благочестно Марию Пречистую: Бога бо вмести, восприемши 
Невместимаго и Непостижимаго. 


Таже: Господи помилуй, трижды. Слава, и ныне 


Седален, глас 8: 


Яко Всенепорочная Невесто Творцу, яко неискусомужная Мати 
Избавителя, яко приятелище сущи Утешителя, Всепетая: беззаконию мя 
суща скверно жилище, и бесом игралище в разуме бывша, потщися и сих 
злодействия мя избавити, светло жилище добродетельми соделавши, 
светодательная и нетленная: разжени облак страстей и вышняго 
причастия сподоби и Света невечерняго молитвами Твоими. 


Песнь 7 


Ирмос: Божия снизхождения огнь устыдеся в Вавилоне иногда, сего ради 
отроцы в пещи радованною ногою, яко во цветнице ликующе, пояху: 
благословен еси, Боже отец наших. 


Пречистая Владычице, заченшая Избавителя всех, несказаннаго и 
Божественнаго сподоби мя избавления, велегласно вопиющаго и поюща: 
благословен Бог отец наших. 

Ныне вся исполнишася Света Божественнаго Тобою, Пречистая: Ты бо 
дверь явилася еси, еюже мирови Бог беседова, просвещая верою 
зовущия: благословен Бог отец наших. 

Слава: Се ныне исполнися Давида божественнаго Божественное 
проречение: молятся воистинну Твоему лицу, Богородительнице Чистая, 
стяжавшии богатство благодати, ныне благословяще Бога отец наших. 

И ныне: Зачала еси Пречистая, над всеми Бога и Господа, 
благоволившаго спасти человеческий род от смерти и тли, Егоже 
достойно поюще, зовем: благословен Бог отец наших. 


Песнь 8 


Ирмос: Победители мучителя и пламене благодатию Твоею бывше, 
заповедем Твоим зело прилежаще, отроцы вопияху: благословите, вся дела 
Господня, Господа. 


Благословенная Пречистая, души моея язвы и греховныя струпы 
очисти, Бога рождшая Иже над всеми, Отроковице Чистая, от 
девическия неискусобрачныя утробы: Егоже, дети, благословите, и 
превозносите во веки. 

Света Незаходимаго была еси приятелище, Всечистая, девства 
добротами сияющи: и всех озарила еси, Богородицу Тя истинную 
исповедающих от души и вопиющих: дети, благословите, священницы, 
воспойте и превозносите Его во веки. 

Слава: Освящшися Духом Святым, Богородице Всенепорочная, 
воистинну прияла еси во утробе Безначальна Сына и Соприсносущна 
Отцу, в Тебе, Чистая, воплощаема, во благодеяние верою вопиющим: 
дети, благословите, священницы, пойте, и превозносите Его во веки. 

И ныне: Яко Бога рождши паче слова и смысла, Сего умоли, Пречистая 
Богомати, быти благоуветливу недостойным нам всем, во страшное Его и 
ужасное пришествие, егда хощет судити человеческому естеству, нагим 
стоящим всем, и со страхом судимым. 


Песнь 9 


Ирмос: Ужасеся о сем Небо, и земли удивишася концы, яко Бог явися 
человеком плотски, и чрево Твое бысть пространнейшее небес. Тем Тя 
Богородицу ангелов и человек чиноначалия величают. 


Отверженных вечнаго пребывания и падших окаянно в смерть, паки 
нас призвала еси, Пречистая, Мати бывши Избавителя, и к прежнему 
тещи сподобила еси Отечеству: тем Тя, Богомати, непрестанно 
величаем. 

Удобь, Богородице, подаждь ми преити жития волну напастей, и 
настояния страстей, яко Блага, укротящи и наставляющи к добродетели 
Небеснаго шествия: да яко благодетельницу непрестанно величаю Тя. 

Слава: Чистая Преславная Мати Божия, поющия Тя любовию спаси от 
напастей, молву решающи милостивно, яко Бога убо рождши: вся, елико 
хощеши творити, твориши невозбранно и можеши, Дево. Темже Тя вси 
величаем. 

И ныне: Побеждающую ереси юношския честную Церковь покажи, 
юже Христос Сын Твой, Обрадованная, Кровию честною Своею яко Благ 
стяжа и спасе от бед и от насилия одержащаго нас, Владычице. 


В ЧЕТВЕРТОК 
Канон Пресвятей Богородице 


Песнь 1 


Ирмос: Поим Господеви, проведшему люди Своя сквозе Чермное море, яко 
Един славно прославися. 


Припев: Пресвятая Богородице, спаси нас. 


Милостива мне Христа соделай, Дево Пренепорочная, в День при! 

страшнаго осуждения изымающи. 

Одожди ми, Владычице, молюся, капли умиления, сущую ми скверну 
отмывающи, яко да славлю ТЯ. 

Слава: Просвети мя Дево, Яже Свет незаходимый рождшая, моея 
лености глубокую тьму отгоняющи. 

И ныне: Спаси мя, Богородице, во многих гресех погибшаго, и муки 
всякия, и лютаго осуждения избави. 


1 В День Суда. 

Песнь 3 


Ирмос: Небеснаго круга Верхотворче, Господи, и Церкве Зиждителю, Ты мене 
утверди в любви Твоей, желаний краю, верных утверждение, Едине 
Человеколюбче. 


Священнаго жития отпад, Пречистая, приложихся скотом и осужден 
весь бых: но Ты, Яже Судию рождшая, от всякаго осуждения избави мя и 
спаси. 

К Тебе прибегаю, Владычице, всегда множеством напастей обстоима 
ущедривши спаси мя, Яже Спаса рождшая всяческих и Господа, Едина 
Препетая. 

Слава: Непроходимая Двере, Яже к Богу приводящи, Отроковице, 
двери покаяния ми отверзи, молюся, очистивши грехов моих скверну, 
тучами милости Твоея, Богоблагодатная. 

И ныне: Избави мя страстей наведения, Владычице, и борющияся 
враги моя ныне победи: утверди мя на камени Божиих хотений и душу 
мою просвети, Двере Божественнаго Света. 


Песнь 4 


Ирмос: Услышах, Господи, смотрения Твоего таинство: разумех дела Твоя и 
прославих Твое Божество. 


Души моея язвы исцели, Богоблагодатная Дево: ум мой просвети, 
Чистая, омраченный страстными находы. 

Унынием спящаго и грехом покровеннаго, к покаянию мя, Пречистая, 
призови, яко Мати Слова. 

Слава: Неискусобрачная Владычице, Яже воплощенное Слово 
рождшая, душу мою просвети и от геенны избави и мучения. 

И ныне: На Тя надежду мою возложих всю, Мати Дево: душу мою 
соблюди, Яже Бога рождши Спаса моего. 


Песнь 5 


Ирмос: Вскую мя отринул еси от лица Твоего, Свете Незаходимый, и покрыла 
мя есть чуждая тьма окаяннаго? Но обрати мя и к свету заповедей Твоих пути 
моя направи, молюся. 


Души моея страсти всенеисцельныя, Отроковице, исцели, и угасший 
леностию светильник мой возжзи, и к покаяния путем настави, Дево, да 
верою и любовию Тя славлю. 

Себе осуждаю прежде испытания, Богорадованная, студная дела 
ношу един осужденный: но предстани ми, яко предстательница сущи 
всем, и лютаго осуждения избави мя. 

Слава: Избавляющи мя от пленения, и одержащия душетленныя 
молвы, и страстей лютых, умерщвляющих мя, не престай, Пресвятая 
Отроковице, грешником заступнице, человеком готовая Помощнице. 

И ныне: Умерщвлена мя всего жалом смертным от преступления, 
оживи, Пречистая, Яже Жизнь заченшая мирови Избавителя и Царя, и к 
свету настави мя. 


Песнь 6 


Ирмос: Очисти мя, Спасе, многа бо беззакония моя, и из глубины зол возведи, 
молюся: к Тебе бо возопих, и услыши мя, Боже спасения моего. 

Умерщвлена мя многими преступленьми, Пречистая Дево, оживи, Яже 
Жизнь человеком неизреченно рождшая, Богородице, и творити ми волю 
Господню настави. 

Тя предстательницу и стену вернии вси стяжахом, иже во глубине зол, 
и молв, и печалей потопляемии присно, Богородице, Едина верным 
прибежище. 

Слава: Увядившая сады безбожия, Пренепорочная, Твоим Святым 
прозябением, растущую во мне присно вражию злобу потреби, 
Пречистая. 

И ныне: Освяти мой ум и просвети сердце мое, Святая Мати Божия, и 
одержащих мя зол измени: да Тя славлю твердую заступницу мою. 


Таже: Господи помилуй, трижды. Слава, и ныне 


Седален, глас 8: 


О чудесе новаго! О страшнаго таинства! Взываше Агница, Сына зрящи 
на Древе крестнем простерта: что Се Слове Божий безсмертный? Како 
мертв зришися и землю колеблеши, яко Всесилен? Но воспеваю Твое 
страшное и Божественное схождение. 


Песнь 7 


Ирмос: Отроцы еврейстии в пещи попраша пламень дерзновенно и на росу 
огнь преложиша, вопиюще: благословен еси, Господи Боже, во веки. 


Милостива буди ми, Дево, и уранена м оружием греха, пластырем 
исцели Твоея молитвы: и огня негасимаго исхити мя во веки. 

Избави мя, Мати Спасова, одержащаго лютаго пленения, помышлений 
лукавых и одержаний прегрешения, яко да присно спасаемь, по долгу Тя 
славлю. 

Слава: И ныне к Тебе прибегаю, Богомати, прегрешений пленицами 
стягнут: за милосердие милости разреши мя, Дево, и от бесов избави 
мучения и злобы. 

И ныне: Ущедри и спаси мя, Дево, Яже Щедраго рождши Божия Слова: 
и светом, иже в Тебе, озари душу мою, и от бесов избави мя лютаго 
коварства. 


Песнь 8 


Ирмос: Седмерицею пещь халдейский мучитель Богочестивым неистовно 
разжже, силою же лучшею спасены сия видев, Творцу и Избавителю вопияше: 
отроцы, благословите, священницы, воспойте, людие, превозносите во вся 
веки. 


Иже по всему совершен и естеством неприступен, явися прикосновен 
мне, плотию обложен из Тебе, Неискусобрачная: Егоже прилежно моли 
беззаконий моих бремя облегчите и суда будущаго избавити мя. 

Яже Судию и Господа рождши паче слова, Сего яко Сына Твоего, 
Пресвятая, умоли: в Час Суда осуждения, и огня, и тьмы несветимыя, и 
скрежета зубнаго избавити мя, верою благочестно поющаго ТЯ всегда. 

Слава: Богородительнице Пречистая, души моея язвы и греховный 
соблазны очисти, источником отмывающи, иже из ребр Рождества 
Твоего, и иже от них потекшими струями: к Тебе бо взываю, и к Тебе 
прибегаю, и Тебе молю Богоблагодатную. 

И ныне: Умерщвленную душу мою угрызением змииным, Едина яве 

Живот рождшая, Пренепорочная, оживи: и нас ради, Дево, Рожденнаго, 
действовати поспеши хотения, вопиющу: отроцы, благословите, 
священницы, воспойте, людие, превозносите Его во веки. 


Песнь 9 


Ирмос: Ужасеся о сем Небо, и земли удивишася концы, яко Бог явися 
человеком плотски, и чрево Твое бысть пространнейшее небес. Тем Тя 
Богородицу ангелов и человек чиноначалия величают. 


Просвети, Двере Света, ослепленную душу мою страстьми, и лукавыми 
помыслы очерневшую, и бедствующую: и избави мя напастей, и от бесов 
озлобления и истязания лютаго, и будущаго пламене и муки. 

Пощади мя, Спасе, рождейся от Девы и сохранивый Рождшую Тя 
нетленну и по Рождестве: егда сядеши судити делом моим, беззакония и 
грехи моя презри, яко безгрешен, и яко Бог милостив и Человеколюбец. 

Слава: Носящи Небесный Огнь рукама, яко клещами, Богоблагодатная, 
души моея страсти попали, Чистая, и страшнаго осуждения и огня и 
томления лютаго бесовскаго свободи мя. 

И ныне: Осиянием Твоим мысленным просвети наша помышления, и 
сердца и разумы, Отроковице Богоблагодатная, яко да стезями 
животными праве ходяще, милость получим, возвещающе присно хвалы 
Твоя. 


В ПЯТОК 
Канон Пресвятей Богородице 


Песнь 1 


Ирмос: Поим Господеви, проведшему люди Своя сквозе Чермное море, яко 
Един славно прославися. 


Припев: Пресвятая Богородице, спаси нас. 


Умертви плоти моея мудрование, Пречистая Дево, Яже жизнь 

рождшая, и муки всякия избави мя. 

Зарею пресветлою от Тебе, Дево, возсиявшаго, души моея зеницы 
просвети: яко да славлю ТЯ. 

Слава: Молися Владычице, Едина Святая Богородице, яко да улучу в 
день суда спасение и Божественную светлость. 

И ныне: Пречистая Богородице, утиши болезни сердца моего, Яже 
Христа неболезненно паче ума и Слова рождшая. 


Песнь 3 


Ирмос: Ты еси утверждение притекающих к Тебе, Господи: Ты еси свет 
омраченных, и поет Тя дух мой. 


Избави мя молитвами Твоими, Пречистая, вражиих стрел: и от 
помышлений находящих пощади сердце мое. 

Исцели Пренепорочная, души моея раны, Мати Божия, утиши Твоими 
молитвами сердечное смущение. 

Слава: Укроти неуставное помышлений моих, Чистая Владычице, и 
отыми от души всяку печаль, Яже Радость рождшая. 

И ныне: Радуйся, спасение притекающих к Тебе, Дево Мати Христова: 
радуйся, апостолов и мучеников Похвало. 


18 


Песнь 4 


Ирмос: Услышах, Господи, смотрения Твоего таинство: разумех дела Твоя и 
прославих Твое Божество. 


Души моея язвы, Слове Божий, исцели, уязвивыйся мене ради, яко 
Человеколюбец, и ума моего тьму просвети. 

Дреманием лености моея сон греховный постиже, Дево: бодренною 
Твоею молитвою воздвигни мя к покаянию. 

Слава: Яже от источник источившая воду оставления, Пренепорочная, 
сердце мое напой, изсохшее всякими преступленьми. 

И ныне: Пресвятая Богоневесто, Владычице мира, Ты мя спаси, бед 
пременяющи и страстей молву отгоняющи. 


Песнь 5 


Ирмос: Утренююще вопием Ти, Господи, спаси ны: Ты бо еси Бог наш, разве 
бо Тебе иного не вемы. 


Призри, Пречистая, и услыши глас мой, и вся очисти беззакония моя, 
Владычице. 

Солнце незаходимое рождшая, Богородице, всего мя просвети, 
омраченнаго страстьми: да славлю Тя и хвалю, Пренепорочная. 

лава: Ущедри, Пресвятая Отроковице, душу мою и избави суда, и 
вечнующаго мучения. 

И ныне: Недуговавшую душу мою исцели, рождшая всех Вземлющаго 
недуги, Пресвятая Владычице. 


Песнь 6 


Ирмос: Бездна грехов и прегрешений буря мя смущает, и во глубину 
нужднаго реет мя отчаяния: но Твою крепкую руку мне простри, яко Петрови, о 
Управителю, и спаси. 


Умертви, Богородице, плоти моея безчинная двизания, Яже 
умерщвленныя злобою оживившая, Твоим живым Рождеством: яко да 
славлю Тя, яко вину человеческаго обновления. 

Бездну щедрот рождши, Богородице Дево, скорбных жития душу мою 
спаси, и радости духовныя двери отверзи ми: на Тя бо Едину надежду 
возложих. 

Слава: Да Твоя радостно воспою величия, Дево Пречистая, и великую 
благодать чудес, безместная помышления, томящая мя всегда, 
молитвами Твоими премени. 

И ныне: Родила еси паче естества недр Отеческих неразлучнаго и 
Тобою, Дево, к человеком беседовавша: но яко похвала нас всех и 
утверждение еси, Богородице, к Тебе прибегающия ущедри. 


Таже: Господи помилуй, трижды. Слава, и ныне 


Седален, глас 8: 


Слово Отчее на землю сниде, и ангел светел Богородице глаголаше: 
радуйся, Благословенная, Яже чертог Едина сохраньшая, зачатие 
приемши Превечнаго Бога и Господа, да от прелести яко Бог спасет род 
человеческий. 

Песнь 7 


Ирмос: Отроцы еврейстии в пещи попраша пламень дерзновенно и на росу 
огнь преложиша, вопиюще: благословен еси, Господи Боже, во веки. 


Увы мне, како избегну мук, ждущих мя, зле пожив зде? Како Судии 
Страшному явлюся окаянный? Богородительнице Владычице, 
помощница тогда буди ми. 

Угаси пламень страстей моих и утиши бурю сердца моего, Богомати 
Чистая: и избави мя, Пречистая, бесов томления и огня вечнаго. 

Слава: Виждь скорбь мою, Дево, юже наведе множество зол моих: и 
прежде отшествия покой ми подаждь, Матерними Твоими молитвами 
умоляющи Сына Твоего. 

И ныне: Пламень страстей сердца моего погаси росою Твоею Дево, и 
огня страшнаго исхити, Отроковице, и вечнаго суда и бесовскаго 
томления. 


Песнь 8 


Ирмос: Благословите, отроцы, Троицы равночисленнии, Содетеля Отца Бога, 
пойте снизшедшее Слово, и огнь в росу претворшее, и превозносите всем 
жизнь подавающаго, Духа Всесвятаго во веки. 


Умертви, Дево, вся телесная наша двизания, Яже мертва змия 
живоносным Рождеством Твоим соделавши: и жизнь нестареющую 
улучити нам помолися, яко да Тя поем во веки. 

Тя Богородительнице, на помощь всегда призываю, не посрами мене 
стяжавшаго студу дела: но ущедри мя, Пречистая, и пламене исхити, и 
вечных избави мучений. 

Слава: Обрадованная помощница ми явися во обстоянии зол, 
избавляющи от находящих ми бесовских навет, яко да ублажаю Тя 
всегда, Богородице, Предстательнице всех. 

И ныне: Пресвятая Отроковице, апостолов похвало, мучеников славо, 
славы вечныя причастника мя сотвори, взывающа: благословите Духа 
Пресвятаго во веки вся. 


Песнь 9 


Ирмос: Уставы прешла еси естества, Содетеля заченши и Господа, и дверь 
спасения мирови была еси: тем Тя, Богородице, непрестанно величаем. 


Светом Твоим невечерним, Двере Света, души моея тьму отжени 
лютую, и покаяния ми пути светозарныя покажи: яко да шествуя в них, 
мрака отбегну греховнаго и непрестанно величаю Тя. 

Очисти рабы Твоя, Блаже, и прегрешений прощение даруй: и 
вечнующаго пламене избави нас, и причастники соделай Твоего 
Царствия, Слове Божий: ибо за еже хотя спасти род человеч, Крест 
претерпел еси. 

Слава: Удобь, Богородице, прейти ми жития подаждь прехождение, и 
напастей востания и страстей, яко Блага, укротящи, и наставляющи к 
добродетели Небеснаго Царствия и покоя Божественна: яко да спасаемь 
прославляю Тя. 

И ныне: Недуговавшую душу мою страстию лютою, Яже рождши Бога 
Преблагаго, яко милостива исцели, и избави присно оскорбляющих мя, 
Пречистая, и прибывающих злолютых: яко да спасаемь, Тя усердно 
величаю, возвеличившую род наш. 

